లాభాల స్వీకరణతో నష్టాల్లోకి..
-  సెన్సెక్స్‌ 47 పాయింట్లు పతనం
   ముంబయి: మదుపర్లు లాభాల స్వీకరణకు మొగ్గు చూపడంతో దేశీయ స్టాక్‌ మార్కెట్లు మంగళవారం నష్టాలను మూటగట్టుకున్నాయి. దేశంలో నెలకొన్న వర్షాభావ పరిస్థితులకు తోడు చైనా మార్కెట్లు భారీగా పడిపోయాయన్న వార్తల నేపథ్యంలో మంగళవారం సెన్సెక్స్‌, నిఫ్టీలు ఒత్తిడికి గురయ్యాయి.బీఎస్‌ఈ సెన్సెక్స్‌ 47 పాయింట్లు తగ్గి 27,832 వద్ద ముగిసింది. నేషనల్‌ స్టాక్‌ ఎక్సేంజీ సూచీ నిఫ్టీ 11 పాయింట్లు కోల్పోయి 8,467 వద్ద స్థిరపడింది. బీఎస్‌ఈలో మిడ్‌క్యాప్‌ సూచీ 0.5 శాతం, స్మాల్‌క్యాప్‌ సూచీ 0.8 శాతం చొప్పున రాణించాయి. మొత్తంగా మదుపర్ల మద్దతుతో 1,629 స్టాక్స్‌ లాభాల్లో ముగియగా,1,240 స్టాక్స్‌ నష్టాలను నమోదు చేశాయి. రంగాల వారిగా బీఎస్‌ఇలో ఐటి సూచీ అత్యధికంగా 1.61 శాతం పెరిగింది. ఇదే క్రమంలో కన్సూమర్‌ డ్యూరెబుల్స్‌ 1.15 శాతం, టెక్‌ 0.96 శాతం, కాపిటల్‌ గూడ్స్‌ 0.88 శాతం చొప్పున రాణించాయి.
మీ స్నేహితులకు రికమెండ్ చెయ్యండి